Landsrettens kendelse stadfæstet i sag om salær til advokat
Ret: Højesteret (3. instans)
Faggruppe: Civilsag — Gruppesøgsmål
Sagsemner: Retspleje og civilproces;

/

Ikke forhøjelse af salær til beskikket advokat

Sag BS-37564/2021-HJR

Kendelse afsagt den 11. november 2022

Advokat Morten Bjerregaard Nielsen kærer salærfastsættelsen i sagen:

Foreningen A
(advokat Brian Hebel Andersen)

mod

B Revisionsaktieselskab
(advokat Søren Halling-Overgaard)

og

Indkærede 2
(advokat Morten Bjerregaard Nielsen)

Den beskikkede advokats salær blev ikke forhøjet, da tvisten foreløbig var begrænset
til godkendelse af gruppesøgsmål

Den 19. august 2019 anlagde Foreningen A en sag ved Københavns Byret som et
gruppesøgsmål. Sagen angik et erstatningskrav mod selskabet X A/S’ revisor, B, og
tidligere ledelse, herunder Indkærede 2. Advokat Morten Bjerregaard Nielsen blev
beskikket som advokat for Indkærede 2, der var tidligere direktør i X A/S.

Under byrettens forberedelse af sagen var der tvist om, hvorvidt gruppesøgsmålet kunne
godkendes. Efter en særskilt procedure herom blev gruppesøgsmålet afvist af byretten.
Samtidig blev advokat Morten Bjerregaard Nielsens salær fastsat. Advokat Morten
Bjerregaard Nielsen kærede afgørelsen om hans salær, der blev stadfæstet af landsretten.

Spørgsmålet for Højesteret var, om der var grundlag for at forhøje det salær, som advokat
Morten Bjerregaard Nielsen blev tilkendt ved afgørelsen af spørgsmålet om godkendelse af
gruppesøgsmålet.

Da Foreningen A foreløbigt for byretten havde opgjort erstatningskravet til at være uden
økonomisk værdi og havde betalt retsafgift i henhold hertil, lagde landsretten til grund, at
sagen var uden økonomisk værdi.

Højesteret udtalte, at der ikke var grundlag for at forhøje salæret til advokat Morten
Bjerregaard Nielsen, og lagde herved navnlig vægt på, at sagen for byretten havde været
begrænset til spørgsmålet om, hvorvidt sagen kunne godkendes som et gruppesøgsmål.

Højesteret stadfæstede herefter landsrettens kendelse.